أچھ چانہ چھےٚ زن لُکہ بٲتچ لے ننہ وانہٕ دواں پتھ کالُک پے لکہ بٲتچ لے یتھ پتھ کال رۅنہ ہٹٮ۪و سٍتۍ رنزناوان اوس سۅے چھہ وچھن وول "چانٮ۪ن أچھن" منز وچھان۔ حسن چھہ أچھن منز تہ، حسن چھہ یادٕ وترس منز تہ، تہٕ حسن چھہ یتھ وسیع کایناتس منز ہلم وہرتھ تہِ۔اکھ مٲرۍمۆند منظر یس اسہ منزٕ واریہو وچھمت یا محسوس کوٚرمُت آسہ ، مگر شعر بنیوو صرف "صورت خانہ" کٮ۪ن صفن پٮ۪ٹھ ۔ یہ چھےٚ اکھ رٕژ مثال زِ تھدِ پایچ لولہ شٲعری کتھہ کنہ چھےٚ کرنہ یوان: تِتھہ پٲٹھۍ ژٕ پیٚیہ ہم راتھ ژٮ۪تس زن کاوٕ قمیُر ژۆل بونٮ۪و تلۍ کٲیناتہٕ کہ حسنکۍ بٲتھ گٮ۪وِتھ نہ تھۆک انسان زانہہ، نہ تھکہ۔ ازیک انسان چھہ بلاین منز گیر تہ اتھ حالس منز چھہ بعضے خوبصورتی ہنز تہٕ نغمن ہنز کتھ بیقلٲزی باسان۔ مگر نہ گژھہ زوٕذاژن ہنز کۅل چھنبۍ تہٕ نہ روزِ سونتہٕ واوٕچ چھہۍ تن شیٚہلاونے۔ خوبصورتی ہندۍ سٲری رنگ یم بےٚ ٲنتھ کایناتس منز وہرتھ چھہ، تم سٲری چھہ معشوقہ سٕندس بدنس منز تتھے کن یتھہٕ کنہ اقبالؒ سندٮ۪ن لفظن منز اسمان منہِ پھلس منز چھہ۔ سٲنۍ زبان چھےٚ کلامہ کٮ۪ن سوٚدرن کۅم کٔرتھ تہِ اتھ ٲنہ خانس کِژ ژھرٔ تہٕ چھنۍ۔ "صورت خانہ" چھہ حسن لفظن منز وٮ۪پراونچ ناکٲمی ہاونہٕ مۅکھہ اکھ نایاب ٲنہٕ گران: چانہ انہارٕ میون شعر ونن ٹوپہ تل تاپہ ٹیۆک کھٹتھ تھاون پوٚز ونیون امۍ لولہ متۍ: " مٮ۪ون دل رنگہ مۆت چھہ موصم شُر"۔ نہ تۯاوہ سٲنۍ ٹوپۍ یہ پوٚت کل زانہہ تہٕ نہ وٮ۪پہ تاپہٕ ٹیۆک سانہ ٹوپہ تل۔ یہ گردش روزِ ہر ہمیشہ تتھے کنہ سٲنۍ تن تہ سون من گرا تنبلاوان تہ گرا سنبلاوان یتھہ کنہ یہ پتھ وتھ اوسمت چھہ۔ اردو شٲعر فیض احمد فیض سند یہ شعر گو پننہ وقتہ سٮ۪ٹھا مشہور: وہ تو وہ ہے تمہیں ہو جاۓ گی الفت مجھ سے / اک نظر تم مرا محبوبِ نظر تو دیکھو۔ ، وچھن لایق چھہ قاضی غلام محمدن شعر کۆت چھہ عاشق تہ معشوق دۅشوٕنی ہند حال بٲوتھ لفظن ہنز وولٹیج واتناوان؛ تصورک عالم کوتا چھہ وہراونہ یوان: کٲر نحقے بہٕ چھس نہ نۆمرٲوتھ تہۍ تہ زانہہ وُچھزہون سہ کارِ وۅگن مٲرۍمندیُت ژھانڈنچ، پرزناونچ ، للہ ناونچ تہ مۅلناونچ مالے، یہ ژھٮ۪نہ گژھنچ دٕے تہٕ اتھ سٍتۍ رل گژھنٕچ کل چھےٚ انسانس ہر ہمیشہ سۅ بے قرٲری دوان ییٚمہ ورٲے زندگی ہند یہ دریاو رٲسۍ گژھہ ہے، تہ ییٚمہ سٍتۍ انسان ہمیشہ نوٮ۪ن نوٮ۪ن دردٕ نیَن ہندۍ خاب وچھان چھہ۔ یہ "خاب" چھہ زندگی ہند ساروٕے کھۅتہ بۅڈ سِر۔ مےٚ کیا چھہ خوش کران، مےٚ کیا چھہ ویان، مےٚ کیا چھہ پرٕ تہٕ مےٚ کیا گۆژھ، اتھ سٲرۍ سٕے چھہ چھونپ لگان ییٚلہ اسۍ أچھ ؤٹتھ تتھ عالمس کُن پھیران چھہ یُس دپوَے تہٕ ابوس چھہ، مگر یتھ اسۍ اصلی "اسۍ" ونان چھہ۔ سٲنۍ أچھ چھےٚ "سٲنۍ" أچھ، سانۍ ارزتھ، مگر وچھن وٲلۍ چھہ "اسۍ"، یہ گاش چھہ "اسۍ"۔ یمن "خابن ہند تعبیر" ژھانڈنہ چھہ نیرُن أچھ مژرتھ۔ یۆتانۍ نہ تمہ تعبیرُک پے لگہ تۅتٲنۍ چھہ خابٕے سٲنۍ وسمتھ، تہ یہ وسمتھ چھےٚ سُہ وٲراگ سران یس یس ذٲژ کنۍ صحراو ٲستھ سانٮ۪ن ارمانن ہند سٲلہ مٲدان چھہ۔"صورت خانہ" چھہ یہ رمز یتھہ کنہ بٲواں: أچھ مُژرٲوتھ گوس وُبٲلۍ پھیران اوسس دردٕ نیَن "صورت خانہ" چھہ یٔژ پٲٹھۍ یمنےٕ خابن ہند ٲنہ خانہٕ۔ اتہ چھنہٕ کانہہ چیز "ناممکن"۔ کتابہ ہنز زان کران چھہ امۍسٕے شٲعرٕ سند اردو شعر، "غیر ممکن ہے جو اسباب و علل کی رو سر سے / خواب میں شعر میں ممکن نظر آتا ہے میاں"۔ یِم شعر کمن کمن ہاوسن ہنز علامت چھہ: اۆبُر ڈالُن اتھو تہٕ کاڈ کڈُن بالہٕ تیغس کھسن تہ زوٗنہ گندن * تتھ مکانس نہ ٲسۍ دارِ نہ بر تتھ مکانس اندر مےٚ اوس اژن * پانہ کُس پژھ کری اگر ژٕ ونکھ سبز رٲژن بہٕ چھس وُہان بعضے ٲنہ خانہ چھہ ٲنہ خانہ۔ مگر انسانہ سندۍ دم چھےٚ گٔنزرتھ، یم مۅکلن پننس وقتس پٮ۪ٹھ۔ نہ روزِ خاب تہ نہ خاب وچھن وول۔ سونچکس سفرس چھہ یہ ٹیٚٹھہ موٚدر پزر نٲلی نال۔ "صورت خانہ" چھہ اسہ اکھ مسلسل غزل دوان، "یتھہٕ تتھہٕ ییٚلہ پیوس بہٕ توٚت وٲتتھ"۔ گۅدنٮ۪تھ چھہ بحرچ یہ ناگہ جۅے کمہ تانۍ کۯیٹھہ مانٹک ظۅن پٲدٕ کران۔ پتہ چھہ خۅدکلامی ہندس مۅڈس منز سون شٲعر "تمس کستاں" ہندۍ خاب وچھنک پے دوان۔ یہ چھہ "یتھہٕ تتھہٕ" تمۍ سند گرٕ نشہ واتاں تہٕ تتہِ چھس کوفوٗرٕچ بۅے یوان، یۅسہ "تمۍ" سندِ گزرنچ خبر دِوان چھےٚ۔ امس چھہ تہ پٮ۪وان سرُن یہ نہ امۍ ہرگز کونچھمت اوس: کوفوٗرچ بۅے ٲس ہوہس منز وق جوگۍ گوٚمت اوس کار کٔرتھ "جوگۍ" چھہ سٲنہ تصورکس عالمس منز بٔسِتھ۔ جوگۍ، یس ہنگہ تہ منگہ آنگنس منز بوٗد گژھان تہٕ آلو جورا دتھ پننۍ وتھ رٹان چھہ، گژھٮ۪س تہ ژلہ کۅچھ منزٕ اکہ نندن ہٮ۪تھ، پژِ تہ دِیہ نندٕ بون بیٚہ واپس، تہٕٲخر کار ژلہِ کُنہ دۅہہ شوٗشہ نارِ منزٕ شہہ تہ دلہ منز دُبراے ہٮ۪تھ۔۔۔وق جوگۍ گوٚمت اوس کار کٔرتھ ۔۔۔؛ یہ چھہ خابہ کٮ۪ن وُڈون ہند سُہ انجام یس خابن ہندِ ٲخری تعبیر چھہ۔ اتھ مقامس کن گژھہ ظۅن تہٕ یہ خیال، یہ پزر تہ ولِہ سونچس نال: کم پوشہ چمن؟ کِتھۍ سروٕ شہلۍ؟ بلۍ پاد بچارن لوکن پھلۍ[5]